اندرا گاندھی

اندرا گاندھی انکا اصلی نام اندرا پریا درسن نہرو ہے۔ یہ بھارتی سیاست دان۔ پنڈت جواہر لعل نہرو کی بیٹی ہیں۔ یہ الہ آباد میں پیدا ہوئیں۔ انھوں نے پہلے سوئزرلینڈ، سمر ویل کالج آکسفورڈ میں تعلیم حاصل کی اور بعد میں وشوا بھارتی شانتی نکتین میں تعلیم حاصل کی۔ انھوں نے گیارہ برس کی عمر میں ہی سیاست میں حصہ لینا شروع کیا۔ انگلستان میں قیام کے دوران اور بعد ازاں ہندوستان واپس آکر بھی طلبہ کی تحریکوں میں سرگرم حصہ لیتی رہیں۔انھیں تحریک آزادی میں حصہ لینے کی پاداش میں تیرہ ماہ کے لیے جیل بھیج دیا گیا۔ انہو نے1942ء میں ایک پارسی نوجوان فیروز گاندھی سے شادی کی۔ اسی زمانے میں بھارت چھوڑ تحریک زور پکڑ رہی تھی جس میں حصہ لینے پر وہ اور ان کے خاوند قید ہو گئے۔ 1947ء میں آل انڈیا کانگرس ورکنگ کمیٹی کی رکن منتخب ہوئیں تھی۔ بعد میں یہ کانگرس کے شعبہ خواتین کی صدر، مرکزی انتخابی کمیٹی اور مرکز پارلیمانی بورڈ کی ممبر بن گئی۔انھیں فروری 1959ء میں انڈین نیشنل کانگرس کا صدر چنا گیا۔ 66۔ 1964ء میں وزیر اطلاعات و نشریات ہوئیں۔ 1966ء میں لال بہادر شاستری کے انتقال کے بعد انھیں وزیر اعظم منتخب کیا گیا۔ 1967ء کے انتخابات میں کانگرس کی فتح کے بعد یہ وزیر اعظم بن گئیں۔ پھر 1971ء کے انتخابات کے بعد تیسری مرتبہ وزیر اعظم چنی گئیں۔ مارچ 1977ء کے پارلیمانی انتخابات میں ان کی پارٹی کانگرس آئی نے جنتا پارٹی سے شکست کھائی۔ وہ خود بھی جنتا امیدوار راج نارائن سے ہار گئیں۔ پھر 1978ء میں مہاراشٹر کے ایک حلقے کے ضمنی انتخاب میں لوک سبھا کی رکن چن لی گئیں۔ لیکن دوران حکومت اختیارات کے ناجائز استعمال کے جرم میں دسمبر 1978ء میں لوک سبھا سے ان کی رکنیت منسوخ کر دی گئی۔ اور قید کی سزا دے دی گئی۔ پھر تقریباً ایک ہفتے بعد رہا بھی کر دی گئیں۔ جنوری 1980ء میں لوک سبھا کے عبوری انتخابات میں کانگرس آئی کی جیت ہوئی اور اندرا گاندھی نے مرکز میں وزارت بنائی۔ سکھوں کے خلاف انھوں نے فوجی اپریشن کا آغاز کیا ، گولڈن ٹمپل پر فوجی حملے کے بعد سکھوں میں ان کی ساکھ کو بہت نقصان پہنچا۔ 1984ء میں دو سکھ محافظوں انھیں گولی مار کر قتل کر دیا۔ ان کے بیٹے راجیو گاندھی ان کے بعد ہندوستان کے وزیر اعظم رہے۔ جبکہ ان کی بہو سونیا گاندھی ان دنوں انڈین نشنل کانگرس کی صدر ہیں۔ حوالہ جات